五峰寺
作者：王庭秀
朝代：宋

paragraphs: 度崦得幽勝，遵谿步橫斜。
哀湍瀉曲折，虬枝老蟠拏。
危然五峰高，突兀凌晨霞。
若有神物護，遺此瞿曇家。
何年老苾蒭，巾鉢寄枯槎。
乳麀饋朝供，野禽或銜花。
爾來三百年，拓址夷谽谺。
締架俯層巘，棟宇日就奢。
古殿儀像設，棲雲擁欄牙。
董修奉檀施，鐘鼓驚麕䴥。
中有無盡燈，賡續歲踰賒。
大千破幽暗，照了無等差。
逢禪頗修潔，悃愊初無華。
十年坐空谷，日月絕纖瑕。
運水及搬柴，爲罪作生涯。
前山逢老婦，試問趙家茶。